  Виталий Пронин Лидия Иванова ноку ӧз малпалля, улонзэ удмуртлыклы сӥзёз шуыса. Дэри ёросысь вордскем Шаберды гуртаз уго удмурт кылэз дышетонын шугъяськонъёс ноку ӧй вал. Балезино ёросэ сюрыса, сюлэмыз чепыльскиз. 2012-тӥ арын Кузебай Герд нимо премиез басьтӥзы П. Ёлкин, Л. Иванова но В. Осипов.Англи кыллы дышетӥсь-лэсь дипломзэ басьтэмез бере Лидия Фёдоровнаез распределениен Балезино ёросысь бигер Кестым гуртэ келязы. Отӥяз Балезино ёрос администрацие ужаны ӧтизы. Соку гинэ, шуэ, синмы усьтӥськиз: культурая управление воксё уг выры удмурт йылолъёслы сӥзем ужрадъёсын, ёросысь вань калык пӧлысь 54 процентэз удмуртъёс ке но. 1991-тӥ арын Лидия Ивановаез «Удмурт Кенешлэн» ёросысь ёзэныз кивалтӥсе бырйизы. Собере удмурт культуралэн пушъён вакытэз кутскиз. Сцена вылысен удмурт кырӟан-эктонъёс адӟиськизы. Ёрос Кенешлэсь Данъян грамотазэ гинэ но ӟуч но удмурт кылъёсын лэсьтытыны быгатӥзы.- Туннэ куд-огез шуо: ёросын «Удмурт Кенеш» ышиз, - вера Лидия Фёдоровна. - Концертъёсын но сям-йылолъёсын ум выриське - культурая управление соосты митэк но табере радъя ни. Ёросысь «кенеш» азьын туннэ мукет валтӥсь ужпум. Туннэ ми рос-прос бызьылыны кулэ удмурт кылэз ёросын, тужгес но каргуртын дышетон пумысен.Лидия Фёдоровна 5 ар талэсь азьло ик удмурт кыл борды кутскиз вал. Каргуртысь садъёсын уго удмурт кылэз ӧз дышетылэ. Вераськыса-вераськыса 3 садлы 1 удмурт кылын дышетӥсез шедьтӥзы. Отӥяз котькудаз дышетӥсь кутӥзы. Огез сад кылэз дышетонъя экспериментальной луиз. Но паймоно кадь: татысь нылпиос потытозь, школаосын удмурт кылэз быдтӥзы. Удмурт кылэз дышетэм пичиос нокинлы кулэ ӧйлась ни. Та сюлэмез вандӥз, шуэ     Л. Иванова.Соку мумы-бубыос пӧ-лын юалляськон ортчытоно кариськизы. Каргуртысь одӥг садын но одӥг школаын гинэ удмурт кыл понна дурбасьтӥсьёс ӧжыт луизы. Нош мукетъёсаз ваньмыз сямен соглаш луэмзэс веразы. Таӵезэ «кенешчиос» асьсэос но ӧз возьмалэ вал.- Азьвыл уго анай-атайёс шуо вал: малы со удмурт кыл кулэ, пиналлы лишной нагрузка. Туннэ ёросын озьы нокин уг шуы. Куд-ог нылпиос мумы-бубыоссылэсь кылзэс юало ай, малы ас вакытаз удмурт кыллы ӧд дышетэ шуыса, - шуэ Л. Иванова. - Ёросысь калыклэн асваланэз воштӥське. Юалляськон ортчытэм бере лыдпусъёсты ёрос йырлы Ришат Мухгалимовлы возьматӥ. Туэ тулыс со нимысьтыз постановление кутӥз, каргуртысь вань нылпи садъёсын но школаосын удмурт кыллы одно дышетоно шуыса. Постановление вань ке но, туж тросэз потэ школаен но садэн кивалтӥсь бордысь. Ёросысь дышетонъя управление шуэ: милям косъяськыны правомы ӧвӧл. «Удмурт Кенеш» постановленилэсь быдэсъяськемзэ чакланы кулэ шат?Бызьылэмезлэн-сюлмаськемезлэн пайдаез луиз: 1-тӥ но 3-тӥ школаосын 1-тӥ классъёсын удмурт кылъя урокъёс усьтӥськизы ни. Оскем потэ: ӝоген мукетъёсыз но таослэсь адӟем карозы. Котьма ке но туж тросэз потэ директор бордысь. Директоръёс мед бызьылозы шуыса, соослы уждун, удмурт кылъя урокъёсты санэ басьтыса, тыроно, шуэ.- Мынэсьтым куддыръя юало: малы та ваньмыз тыныд кулэ? Ёросын удмуртлык понна нюръяськеме понна ужын ӝутӥськыны ӧй быгаты - тросэз уго монэ тушмон каризы. Куддыр малпасько: зэмен, кулэ-а вал та мыным? Сюлэмам операция но лэсьтӥзы ни. Но аслам нылпиосы но шуо: тон сотэк уд быгаты, мама. Правление быръем эшъёсы но кошкыны уг лэзё. Ас интыям воштӥсь дасясько ик. Валасько: секыт луоз солы. Удмуртлыкен вань сюлмысь вырон ноку капчи ӧй вал. «Кенеше» быръем адями кивалтон ёзъёсын я администрациын ужаны кулэ. Со мед тодоз, кытын мар луэ, кивалтӥсьёс доры капчиен пырыны быгатыны кулэ. Соку котькуд ужез капчиен лэсьтоз. Куддыръя юлтошъёсме ужрадъёсы кенешыны гинэ но ӧтьыны секыт. Ужысьтызы лэземзы уг поты, Иванова вылэ ужаськод шат, пыкыло, пе. Тау шуисько монэ валась адямиослы. Соос ке ӧй луысалзы, ужъёсме лэсьтыны ӟигар, оло, ӧй но шедьтысал. Аслам куддыр уйёсме но иземе уг луы, соиз я таиз ужпум сярысь малпаськыса. Мон ке ӧй, кин мыноз шуисько но ачим ик амбразура вылэ выдӥсько. Мон администрациын но куд-огеныз ӟучъяськисьёсын юромо удмурт сямен вераськисько, собере асьсэос но удмуртэ выжо. Удмурт кылын вераськыны каньылгес потэ. Кылъёс сюлмысь пото кадь.Лидия Фёдоровналэн туннэ туж потэ котыраз егитъёсты кыскемез. Туж сюлмаськытэ сое Люкысь музей. Со удмурт сям-йылолъёслы, Люк гуртлэн историезлы сӥземын. Интыяськемын вуж интернатлэн юртаз. Тани-тани куашкалоз. Сое ӧм уте ке, люкам материал быроз, шуэ.Елена Сараматова  